《霜迟乐》
清代·方登峄

七月不落霜，卜魁城边糜子黄。八月霜不落，千夫下田总欢乐。

官田刈谷载满车，官兵急公先完租。毳帐牛车十日路，驱向城中易茶布。

和茶煮谷布裁衣，卒岁不忧寒与饥。人人尽乐霜迟好，荞麦沙田收更早。

但愿年年不出兵，官兵皆作农夫老。

作者简介：（1659—1725）安徽桐城人，字凫宗，号屏柘。方孝标侄。诸生。康熙间官工部主事。五十年，以戴名世《南山集》案牵连，戍黑龙江。在戍所种花赋诗。后奉诏赦归，则已死塞外。有《述本堂诗集》。